**Zdravila za zniževanje povišane telesne temperature in COVID 19- Kaj do sedaj vemo?**

Antipiretiki so zdravila, ki jih uporabljamo pri različnih okužbah za zniževanje povišane telesne temperature. Najpogosteje so uporabljeni paracetamol, acetilsalicilna kislina in zdravila iz skupine nesteroidnih antirevmatikov (ibuprofen, ketoprofen, naproksen, diklofenak …).

**Antibiotiki ne pomagajo**

Bolezen COVID-19 je virusna, torej antibiotiki ne pomagajo. Ne poznamo vzročnega zdravljenja, zaenkrat lahko blažimo le simptome. Cepivo je še v razvoju.

Eden izmed simptomov je tudi povišana telesna temperatura. Po spletu krožijo informacije, da naj bi ibuprofen povzročil napredovanje bolezni COVID-19.

**Jemljite zdravila po navodilu zdravnika**

V medicinski reviji Lancet so objavili članek s hipotezo, da naj bi ibuprofen povzročil povečano ekspresijo encima angiotenzin konvertaza 2 (ACE2), na katerega se virus SARS CoV-2 s S proteinom veže in vstopi v notranjost celice. Po domače povedano, naj bi ibuprofen povzročil povečano število vratarjev na naših celicah, posledično naj bi bilo naše telo bolj gostoljubno za virus, ki pa naj bi v našem telesu zato naredil večjo škodo.

Pod drobnogled so vzeli tudi zdravila za zniževanje krvnega tlaka in sladkorno bolezen.

**Nujno je, da še naprej jemljete zdravila po navodilu osebnega zdravnika, da vaša kronična bolezen ne iztiri.**

Poudarjam, da gre v zgornjem primeru za hipotezo, ki je še niso potrdili oziroma ovrgli.

**V boj z vitamini in minerali**

V primeru zniževanja povišane telesne temperature pa imamo izbiro. Infektologi se strinjajo, da je trenutno v boju s COVID-19 najbolj primeren antipiretik paracetamol, če nimamo alergij na to zdravilo.

Sveža zelenjava in sadje pa sta z obilico vitaminov in mineralov zgolj naša zaveznika v boju s COVID-19. Ne pozabimo na ustrezno hidracijo, če nimamo omejitve tekočinskega vnosa.

Tanja Šeligo Drame, dr. med.

Štab CZ Občine Šmarje pri Jelšah

Vir:

Fang L, Karakiulakis G, Roth M. Are patients with hypertension and diabetes mellitus at increased risk for COVID-19 infection? Lancet. 2020.